DELTA รูดต่อ 6% ผวาตลท.รื้อเกณฑ์ “ฟรีโฟลท” โบรกแนะ “ขาย” ชี้ราคาเต็มมูลค่า
DELTA ร่วงต่อ 6% ผวา ตลท.รื้อเกณฑ์ “ฟรีโฟลท” ออกมาคุมเข้ม ฟากโบรกประสานเสียงแนะ “ขาย” ชี้ราคาเต็มมูลค่า
DELTA ร่วงต่อ 6% ผวา ตลท. รื้อเกณฑ์ “ฟรีโฟลท” ออกมาคุมเข้ม ฟากโบรกประสานเสียงแนะ “ขาย” หลังมองว่าราคาในปัจจุบันเต็มมูลค่า
14 ก.ย. 2564

ผู้สื่อข่าวรายงานว่า ราคาหุ้น บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ณ เวลา 10.23 น. อยู่ที่ระดับ 612 บาท ลบ 40 บาท หรือ 6.13% สูงสุดที่ระดับ 654 บาท ต่ำสุดที่ระดับ 610 บาท ด้วยมูลค่าการซื้อขาย 963.45 ล้านบาท

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ปัจจัยที่คาดว่าส่งผลให้มีแรงขายออกมาให้หุ้น DELTA เนื่องจากมีข่าวว่าทางตลาดหลักทรัพย์แห่งประเทศไทย (ตลท.) เตรียมรื้อเกณฑ์ Free float ออกมาคุมเข้ม
ด้าน บล.ยูโอบี เคเฮียน (ประเทศไทย) ระบุในบทวิเคราะห์ (31 ส.ค.2564) คงคำแนะนำ “ขาย” ด้วยราคาเป้าหมายที่ 460 บาท อิง Valuation ที่ PE ปี 2565 ที่ 62 เท่า เพื่อสะท้อนถึงการเติบโตของกำไรที่ดีคิดว่ามีแนวโน้ม downside risk ต่อยอดขายและกำไรในไตรมาส 3/2564 และการขาดแคลนชิปอาจส่งผลกระทบต่อราคาหุ้นและตลาดผิดหวัง นอกจากนี้ราคาหุ้นได้รับรู้เต็มมูลค่าแล้ว
ส่วน บล.เอเซีย พลัส ระบุในบทวิเคราะห์ (30 ส.ค.2564) มองเหตุน้ำท่วมที่โรงงาน DELTA ในนิคมอุตสาหกรรมบางปูส่งผลกระทบต่อพื้นที่จัดเก็บวัตถุดิบในชั้น 1 ให้เสียหายไปบ้าง ในเบื้องต้นประเมินว่าโรงงานจะหยุดชั่วคราว 1-3 วัน นอกจากนี้ ยังส่งผลกระทบโกดังเก็บวัตถุดิบในกลุ่มยานยนต์บ้าง ทำให้ต้องหยุดการผลิตกลุ่มยานยนต์ชั่วคราวราว 1-2 สัปดาห์เพื่อสั่งซื้อวัตถุดิบบางส่วนมาใหม่ โดยฝ่ายวิจัยประเมินผลกระทบต่อประมาณการกำไรสุทธิปี 2564 จำกัด
ทั้งนี้ ราคาหุ้นปัจจุบันมี Valuation ที่แพงเกินมูลค่าพื้นฐานไปมากแล้ว จนมีค่า PER ปี 2564 ถึง 85 เท่า จึงยังแนะนำขาย